OpenLLM-France/wikimedia huggingface dataset:
# Colònia Molinou

La Colònia Molinou és una antiga colònia industrial, dedicada inicialment al sector tèxtil i posteriorment a la indústria paperera, del municipi de Campdevànol, al Ripollès.

## Descripció

El conjunt arquitectònic és format, a més de l'edifici industrial, per una església i habitatges dels treballadors amb serveis, situats paral·lelament i al costat a la carretera N-152, concretament al quilòmetre 111,3. Els habitatges són de tres plantes i presenten diferents estils, a causa de les reformes diverses que s'hi han anat fent. L'església es caracteritza pel seu alt campanar vuitavat amb coberta punxeguda. Es tracta d'una colònia de dimensions reduïdes que actualment es troba en un estat de conservació força dolent.

## Història

La colònia pren el nom d'un antic molí fariner, emplaçat en el mateix indret. Entre 1929 i 1930 es va substituir el molí per una fàbrica tèxtil i es van construir els habitatges. Quan va tancar la fàbrica s'hi va s'hi va instal·lar la paperera Guarro-Casas, que va arribar a tenir 160 treballadors als anys setanta-vuitanta i que va tancar a principis del 2004.
Actualment es troba a la Carretera N260 Km 121

## Referències

* ↑ Serra, Rosa; Casals, Lluís (fotografies). Colònies Tèxtils de Catalunya. Barcelona: Angle Editorial i Caixa de Manresa, 2000. ISBN 8488811594.
* 1 2 «Colònia Molinou». Consorci del Ter. [Consulta: 2 febrer 2015].
# Cal Canonge (la Pedra)

Cal Canonge és una masia del poble de la Pedra, al municipi de la Coma i la Pedra, a la Vall de Lord (Solsonès), a la capçalera del riu Mosoll (Vall de Lord) indret dit, també, Valls de la Pedra.

## Referències

* ↑ Bach, Antoni. Masies del Solsonès. Consell Comarcal del Solsonès, abril 1995. D.L.: L-418/95. , pàg. 227
* ↑ Aquest topònim figura al «Nomenclàtor oficial de toponímia de Catalunya». www.gencat.cat. Departament de Territori i Sostenibilitat, Generalitat de Catalunya, 01-01-2015.
# Fernando López-Amor García

Fernando López-Amor García (Salamanca, 6 de maig de 1952), és un polític espanyol.

## Biografia

Llicenciat en Dret, va aprovar les oposicions a inspector financer i tributari de l'Estat. Va iniciar la seva carrera política a les files del Centre Democràtic i Social i va ser regidor d'Urbanisme i d'Hisenda a l'Ajuntament de Madrid a la fi dels anys vuitanta, quan era alcalde Agustín Rodríguez Sahagún.
El 1996 fou elegit diputat per les llistes del Partit Popular. Un any després, després de la dimissió de Mónica Ridruejo, fou nomenat pel Consell de Ministres director general de Radiotelevisió espanyola.
Romangué un any en el càrrec. El 1998 fou nomenat President d'Hispasat. No obstant això, el 2000, després de ser elegit novament diputat, renuncià al càrrec. A les eleccions generals de 2004 va renovar el seu escó.

## Referències

* ↑ BOE del 8 de febrer de 1997, amb el nomenament
# Divni

«Divni» té aquests significats:
* Divni (Krasnodar), localitat del krai de Krasnodar, a Rússia
* Divni (Rostov), localitat de l'óblast de Rostov, a Rússia
# Cal Canyadell

Cal Canyadell és una obra del municipi de Sant Llorenç d'Hortons (Alt Penedès) inclosa en l'Inventari del Patrimoni Arquitectònic de Catalunya.

## Descripció

La masia de Cal Canyadell forma part del nucli de la Beguda Baixa, amb façana a la carretera de Martorell. És de planta rectangular amb coberta a dues vessants i porta d'accés adovellada d'arc de mig punt. Hi ha un pati lateral, on s'obren galeries d'arcades a la planta baixa i pis principal, amb arcs escarsers i de mig punt respectivament. Compta amb columnes de terracuita esculturada, i balustrades, del mateix material.

## Història

L'origen de la masia cal situar-lo en època medieval, tot i que duran el segle passat va ser refeta. La galeria d'arcades es construí el 1883.

## Referències

* 1 2 «Cal Canyadell». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 3 setembre 2015].
# Henares

El riu Henares és un riu espanyol, afluent del Jarama, afluent al seu torn del Tajo. Flueix per les províncies de Guadalajara i Madrid. Els seus afluents més importants són els rius Torote, Sorbe i Bornova.
* Naixement del riu Henares en Horna (Guadalajara).
* Desembocadura al riu Jarama.
# Colònia Requena

Colònia Requena és un barri de la ciutat d'Alacant a l'Alacantí (País Valencià). Limita al nord amb el barri del Palamó; a l'est amb el barri de Joan XXIII; i al sud i a l'oest amb el barri de la Mare de Déu del Remei. Segons el cens de 2006, té una població de 2.239 habitants (1.222 homes i 1.017 dones).

## Referències

* Població per barris Arxivat 2007-03-19 a Wayback Machine., en la pàgina de l'Ajuntament d'Alacant.
Vegeu: Llista de barris d'Alacant
# Programa de les Nacions Unides per al Medi Ambient

El Programa de les Nacions Unides per al Medi Ambient (PNUMA), (conegut com a UNEP segons l'acrònim en anglès) és un programa de l'Organització de les Nacions Unides que coordina les activitats relacionades amb el medi ambient, oferint ajuda a països per implementar polítiques mediambientals adequades així com fomentar la sostenibilitat. La seva seu se situa a Nairobi, Kenya. Fou creat per recomanació de la Conferència de l'ONU sobre el Desenvolupament Humà (Estocolm - 1972).
L'objectiu és proporcionar lideratge i promoure els esforços conjunts per cuidar el medi ambient, informant i capacitant als països perquè millorin la seva qualitat de vida sense comprometre la de les futures generacions.
Les activitats del programa cobreixen un ampli ventall de temes, des de la protecció de l'atmosfera i els ecosistemes, la promoció de les ciències mediambientals i la difusió d'informació relacionada fins a l'emissió d'advertències i la capacitat de respondre a emergències relacionades amb desastres mediambientals. Ha desenvolupat guies i tractats sobre temes com el transport internacional de productes químics potencialment perillosos, la contaminació de l'aire transfronterera i la contaminació d'aqüífers internacionals. És la principal autoritat mundial en l'àrea ambiental que té com a missió:
* Avalua l'estat del medi ambient mundial i identifica les qüestions que necessiten ser objecte de cooperació internacional.
* Ajuda a formular la legislació sobre el medi ambient i a incorporar les consideracions ambientals a les polítiques i els programes socials i econòmics del sistema de l'ONU.
* Dirigeix i anima associacions per protegir el medi ambient.
* Promou coneixements científics i informació sobre el tema ambiental.
* Desenvolupa informes regionals i nacionals sobre l'estat del medi ambient i les perspectives futures.
* Promou el desenvolupament de tractats ambientals internacionals i contribueix a l'increment de les capacitats nacionals per enfrontar aquests problemes.
L'Organització Meteorològica Mundial i el PNUMA establiren el Grup Intergovernamental sobre el Canvi Climàtic el 1988.

## Referències

* ↑ Unep. «About UN Environment Programme» (en anglès), 02-08-2017. [Consulta: 28 desembre 2020].
* ↑ «Programa de les Nacions Unides per al Medi Ambient». Gran Enciclopèdia Catalana. Barcelona: Grup Enciclopèdia Catalana.

## Enllaços externs

* Programa de les Nacions Unides per al Medi Ambient - Lloc web oficial
# Cal Gabriel Ribó

Cal Gabriel Ribó és una obra de Matadepera (Vallès Occidental) protegida com a Bé Cultural d'Interès Local.

## Descripció

S'ha considerat ambient els fronts edificats de cases unifamiliars que conserven encara els trets arquitectònics essencials de la primera implantació urbana, l'habitatge rural bastit arran de camí.
Les cases estan arrenglerades al carrer i comparteixen les parets mitgeres. Tenen una amplada d'un dos cossos (uns 4 o 5 m cada un), i dues plantes d'alçada, connectades per una escala situada a la meitat de la profunditat de la casa. La façana es caracteritza per una entrada espaiosa, necessària per les tasques agrícoles i unes finestres petites tant als baixos com a la planta pis. A la part del darrere dins la mateixa parcel·la hi havia l'hort. A l'interior de la casa s'hi poden trobar instal·lacions relacionades amb les tasques agrícoles (cups, forn de pa). Com element constructiu característic hi trobem la volta de maó pla.

## Història

Aquests habitatges van formar els primers assentaments urbans de Matadepera, situant-se al camí ral que anava de Barcelona a Manresa durant el període 1768-1850. L'habitatge rural entre mitgeres evoluciona, a partir de la segona meitat del segle xix fins a principis del XX, guanya profunditat i alçada malgrat segueixi tenint planta baixa i pis. La petita finestra del pis es substituïda per un balcó, la finestra de la planta baixa guanya llargada i s'hi posa una reixa, i l'entrada es fa un cancell amb portes opaques.

## Referències

* 1 2 3 «Cal Gabriel Ribó». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 20 maig 2021].
# Finestra oval

La finestra oval o finestra vestibular coberta per una membrana, comunica l'orella mitjana amb l'orella interna. És reniforme (amb forma de ronyó) limitant la caixa timpànica amb el vestíbul de l'orella interna, el seu diàmetre és sempre horitzontal, i la seva frontera és convexa cap amunt. S'hi recolza la base de l'estrep, la circumferència del qual es fixa amb el lligament anular al marge del forat. Transmet les vibracions transmeses pels tres ossicles a la rampa vestibular de la còclea. I aquesta transemet totes les vibracions.
# Moviment Reformista Turcman a la Regió del Kurdistan

El Moviment Reformista Turcman a la Regió del Kurdistan (Bzutnewey Chaksazi, Turkoman le Heremi Kurdistan) és una organització política dels turcmans al Kurdistan Iraquià. Està dirigida per Abdalqadir Bazirgan
A les eleccions del 29 de juliol de 2009 va anar a la Llista de la Reforma dels Turcmans on estava també el Front Turcman Iraquià.

## Referències

* Article sobre les eleccions al Parlament del Kurdistan de 2009 a la Viquipèdia en anglès.
# Divisòria d'aigües

Una divisòria d'aigües, en llatí divortium aquarum, és la línia imaginària que fa la frontera hidrogràfica entre dues conques hidrogràfiques. També s'utilitzen els sinònims línia de cresta o línia de partició. El seu antònim és tàlveg.
Quan la divisòria passa per una muntanya d'una certa prominència se l'anomena carena, o a vegades cresta. D'un costat i l'altre, les aigües s'aboquen a un riu o a un mar diferent. En zones planeres la línia és més incerta. La divisòria real tampoc no és necessàriament el punt més alt, com que el vessament d'aigües pot ser subterrani seguint el rost de les capes geològiques permeables i aleshores no té res a veure amb la morfologia superficial.
Carreteres i ferrocarrils sovint segueixen paral·lelament la divisòria per a evitar costes massa espadades. Quan un canal navegable connecta dues conques, el pas de la divisòria forma un repte costós per a l'enginyeria hidràulica. De fet, al punt més alt del canal, una zona naturalment seca i ben desguassada, cal assegurar una reserva d'aigua considerable per a tornar a omplir les rescloses que es buiden a cada passatge d'una barca.
En el dret romà i el dret internacional es recorre sovint a les divisòries d'aigües com a criteri per a establir trams de fronteres. Per exemple, la divisòria d'aigües de la serralada pirinenca des del Tractat dels Pirineus, el 1659, fa de frontera política entre l'estat espanyol i el francès excepte en alguns trams com ara la Vall d'Aran, l'Alta Cerdanya i a Costoja. També en zones com l'Amazònia, amb alta densitat de llits fluvials i poquesa d'altres referències geogràfiques o falta de fronteres històriques.

## Referències

* ↑ «Divisòria d'aigües». Gran Enciclopèdia Catalana. Barcelona: Grup Enciclopèdia Catalana.
* ↑ Porta i Casanellas, Jaime; López-Acevedo Reguerín, Marta; Poch i Claret, Rosa M. Introducció a la edafología. Madrid-Barcelona-Mèxic: Mundi-Prensa Libros, 2009, p. 42-43. ISBN 9788484763857.
* ↑ «divisòria d'aigües f.». A: David Serrat i Congost (ed.). Diccionari de Geologia. Barcelona: Institut d'Estudis Catalans, 2007.
* ↑ «Etapa 28: Camprodón-Molló-Coll d'Ares. Els alts cims pirinencs, camí de la divisòria d'aigües». Pirinexus, 2013. Arxivat de l'original el 2015-11-26. [Consulta: 26 novembre 2015].
# Botxí americà

El botxí americà (Lanius ludovicianus) és una espècie d'ocell de la família dels lànids (Laniidae) que habita zones obertes d'Amèrica del Nord], des del sud del Canadà, a Alberta, Nova Brunswick i Nova Escòcia, cap al sud, a través dels Estats Units fins a la major part de Mèxic.

## Referències

* ↑ «Botxí americà». Cercaterm. TERMCAT, Centre de Terminologia. Rev. 11/01/2013 (català)
# Henagar

Henagar és una població dels Estats Units a l'estat d'Alabama. Segons el cens del 2000 tenia 2.400 habitants.

## Demografia

Segons el cens del 2000, Henagar tenia 2.400 habitants, 937 habitatges, i 715 famílies. La densitat de població era de 42,4 habitants/km².
Dels 937 habitatges en un 34,9% hi vivien nens de menys de 18 anys, en un 64,8% hi vivien parelles casades, en un 8,2% dones solteres, i en un 23,6% no eren unitats familiars. En el 21,7% dels habitatges hi vivien persones soles el 10% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,56 i el nombre mitjà de persones que vivien en cada família era de 2,96.
Per edats la població es repartia de la següent manera: un 24,8% tenia menys de 18 anys, un 9,3% entre 18 i 24, un 28,2% entre 25 i 44, un 25% de 45 a 60 i un 12,8% 65 anys o més.
L'edat mediana era de 37 anys. Per cada 100 dones hi havia 93,9 homes. Per cada 100 dones de 18 o més anys hi havia 92,1 homes.
La renda mediana per habitatge era de 29.777 $ i la renda mediana per família de 34.469 $. Els homes tenien una renda mediana de 29.309 $ mentre que les dones 19.401 $. La renda per capita de la població era de 14.836 $. Aproximadament el 10,3% de les famílies i el 16,9% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «Annual Estimates of the Population for Incorporated Places in Alabama». Oficina del Cens dels Estats Units, 10-07-2008.
# Comtat de Kern

El comtat de Kern és un comtat situat a l'⁣estat nord-americà de Califòrnia. Segons el cens del 2020, la població era de 909.235 habitants. La seva seu de comtat és Bakersfield.
El comtat de Kern comprèn l'⁣àrea estadística metropolitana de Bakersfield, Califòrnia. El comtat abasta l'extrem sud de la Vall Central. Cobrint 8,161.42 milles quadrades (21,138.0 km$^2$), s'estén a l'oest fins al vessant sud de la serralada de la costa, i a l'est més enllà del vessant sud de l'est de Sierra Nevada fins al desert de Mojave, a la ciutat de Ridgecrest. La seva ciutat més al nord és Delano, i el seu abast sud s'estén més enllà del parc Frazier i l'extrem nord de la vall paral·lela de l'Antílope.
L'economia del comtat està fortament lligada a l'agricultura i a l'extracció de petroli. També hi ha una forta presència aèria, espacial i militar, com ara la base de la força aèria Edwards, l'⁣estació d'armes aèries navals de China Lake i el port espacial i aeri de Mojave.
Amb una població d'un 54,9% hispana a partir del 2020, Kern és el tercer comtat hispà de majoria més poblat de Califòrnia i el sisè més gran del país.

## Referències

* ↑ «Find a County». National Association of Counties. Arxivat de l'original el May 31, 2011. [Consulta: June 7, 2011].
* ↑ «P2: HISPANIC OR LATINO, AND NOT HISPANIC OR LATINO BY RACE». 2020 Census. United States Census Bureau. [Consulta: 10 octubre 2021].
# Pyraminx

El Pyraminx és un trencaclosques mecànic amb forma de tetraedre similar al cub de Rubik. Va ser creat i patentat per Uwe Meffert.
El rècord mundial resolent el Pyraminx pertany al polonès Dominik Górny, que va aconseguir acabar-lo en 0,91 segons, durant un torneig a Polònia l'any 2018. El màxim nombre de girs necessaris per resoldre el Pyraminx és d'11. Existeixen 933.120 posicions diferents del trencaclosques, un número prou petit per tal que un ordinador pugui trobar fàcilment una solució òptima.

## Enllaços externs

* http://www.jaapsch.net/puzzles/pyraminx.htm
* http://www.puzzlesolver.com/puzzle.php?id=28

## Referències

* ↑ World Cube Association Official Results Resultats oficials del Pyraminx al web del WCA
# Cal Fèlix

«Cal Fèlix» té aquests significats:
* Cal Fèlix (Castellgalí)
* Cal Fèlix (Llorenç del Penedès), mas al municipi de Llorenç del Penedès a la comarca del Baix Penedès
* Cal Fèlix (Montmajor)
* Cal Fèlix (Sallent)
# Flectonotus goeldii

Flectonotus goeldii és una espècie de granota endèmica del Brasil.
La femella té a l'esquena una depressió en forma de cistella i voltada per una sanefa de pell transparent on porta els ous, que no són gaires (fins a uns 20). Protegits així, els capgrossos es desenvolupen dins de l'ou fins a una fase avançada, de manera que quan en surten ja se'ls veuen les potes del darrere. Aleshores, la mare els deixa a la basseta que forma l'aigua acumulada a les rosetes de fulles de les bromeliàcies, i en pocs dies hi acaben la metamorfosi.
Viu amagada a les lianes i sota la fullaraca en turons molt boscosos, i és força abundant. Se la troba al sud-est del Brasil, del nivell del mar fins als 1000 metres d'altura als estats de Rio de Janeiro, São Paulo i Espírito Santo.
És de color castany i canyella, cosa que l'ajuda a camuflar-se entre els arbustos.

## Referències

* 1 2 3 Sergio Potsch de Carvalho-e-Silva, Ana Maria Telles 2004. Flectonotus goeldii. The IUCN Red List of Threatened Species. Version 2014.2. <www.iucnredlist.org>. Consultat el 28 d'agost de 2014.
* 1 2 3 4 5 Cochran, Doris M. Los anfibios. Barcelona: Seix Barral, 1961, pag. 125.
# Moviment Regió Savoia

El Moviment Regió Savoia (en francès Mouvement Région Savoie - MRS) és un moviment polític regionalista francès, creat a Savoia, que reclama la creació d'una regió francesa. Fou creat el 1972 per l'anarquista Max Molliet, fruit de la fusió del Cercle de l'Annonciade i del Club dels Savoians de Savoia, canvià de direcció política el 1999 amb l'elecció de Benoît Bro com a president. També canvià d'estratègia fent una aliança provisional amb la Lliga Savoiana. És membre de l'Aliança Lliure Europea, i dona suport als Verds Francesos al Parlament Europeu.

## Història

El 5 de juliol de 1972 a Bonneville, el congrés de l'Associació d'alcaldes, adjunts i consellers generals de l'Alta Savoia reuneix 430 personalitats locals, 410 d'elles es pronuncien a favor de la creació d'una regió savoiana. L'hivern de 1972 fan una campanya a favor amb la recollida de 187.000 signatures i el 1973 s'edita Livre Blanc et Rouge, Pour une Région Savoie. Intenten crear grups d'opinió als Consells generals de Savoia i el 1995 esdevé grup fundador de Regions i Pobles Solidaris, moviment polític identitari, humanista i federalista.

## Participació electoral

* Europees de 1992
* Legislatives de 2007 amb la Lliga Savoiana i 2002 envien 8 candidats amb RPS i LS (2,1%)
* Regionals de 1986 obtenen 4% dels vots a Savoia Nord i 6% a Savoia Sud.

## Bibliografia

* Mouvement Région Savoie - MRS, 1972, Livre Blanc et Rouge, Pour une Région Savoie, imp. Musumaci-MRS
* BARBIER (C), BRO (B), 1998, Région Savoie. Pourquoi - Comment, coll. Regard et Connaissance, Cabédita
* CHARTIER (E), LARVOR (R), 2004, La France éclatée. Régionalisme - Autonomisme, Indépendantisme, Coop Breizh, 352 p.
* GRAS (C), LIVET (G), 1977, Région et Régionalisme en France du XVIIIe à nos jours, PUF
* JANOVER (R), "Les mouvements associatifs de 1973 en Savoie: vers une région Savoie?", La sociabilité des Savoyards, Actes du XXIXe Congrès des Sociétés Savantes de Savoie, 3/4 sept. 1982
* PLANCHE (H), 1981, La Savoie, à vrai dire et à franc-parler, souvenirs, G Pandélis

## Enllaços externs

* Mouvement Région Savoie Arxivat 2012-01-24 a Wayback Machine.
* L'Aliança Lliure Europea
* El grup Verds-Aliança lliure europea a Brussel·les
* Regions & Pobles Solidaris Arxivat 2008-10-23 a Wayback Machine.
# Divizia Națională 2017

La Lliga moldava de futbol 2017, també coneguda com a Divizia Naţională, fou la 27a edició de la primera divisió moldava de futbol. El torneig l'organitzà la Federació Moldava de Futbol (FMF). El FC Sheriff Tiraspol n'era el campió vigent.

## Participants
### Ascensos i descensos (temporada anterior)

| Pos. | Descendits de la 1a Divisió |
| 8è | Academia Chișinău (dissolt) |
| 10a | Saxan (voluntari) |
| 11è | Ungheni |
| Pos. | Ascendits de la 2a Divisió |
| 2n | Sfântul Gheorghe |
| 3r | Spicul Chișcăreni |

### Estadis i capacitat

| Equip | Lloc | Estadi | Capacitat |
| Dacia Chișinău | Chișinău | Moldova | 8.550 |
| Dinamo-Auto Tiraspol | Tiraspol | Dinamo-Auto | 1.300 |
| Milsami Orhei | Orhei | CDD de Orhei | 2.539 |
| Petrocub-Hîncești | Sărata-Galbenă | Municipal (Hîncești) | 1.500 |
| Sfîntul Gheorghe | Suruceni | Municipal (Suruceni) | 1.500 |
| Sheriff Tiraspol | Tiraspol | Sheriff | 12.746 |
| Speranța Nisporeni | Nisporeni | Municipal (Hîncești) | 1.500 |
| Spicul Chișcăreni | Chișcăreni | CDD de Orhei | 2.539 |
| Zaria Bălți | Bălți | Municipal (Bălți) | 5.953 |
| Zimbru Chișinău | Chișinău | Zimbru | 10.400 |

## Resultats
### Taula de Posicions

| Pos | Equip | PJ | PG | PE | PP | GF | GC | DG | Pts | Classificació o descens |
| 1 | Sheriff Tiraspol (C) | 18 | 14 | 3 | 1 | 50 | 14 | +36 | 45 | Classificació per la Primera Ronda de la Lliga de Campions |
| 2 | Milsami Orhei | 18 | 13 | 1 | 4 | 26 | 12 | +14 | 40 | Qualification for the Primera Ronda de la Lliga Europa |
| 3 | Petrocub-Hîncești | 18 | 7 | 5 | 6 | 25 | 16 | +9 | 26 | Qualification for the Primera Ronda de la Lliga Europa |
| 4 | Dacia Chișinău | 18 | 7 | 5 | 6 | 23 | 26 | −3 | 26 | |
| 5 | Zaria Bălți | 18 | 7 | 3 | 8 | 28 | 20 | +8 | 24 | |
| 6 | Speranța Nisporeni | 18 | 5 | 6 | 7 | 18 | 21 | −3 | 21 | |
| 7 | Sfîntul Gheorghe | 18 | 5 | 5 | 8 | 15 | 27 | −12 | 20 | |
| 8 | Zimbru Chișinău | 18 | 5 | 4 | 9 | 17 | 21 | −4 | 19 | |
| 9 | Dinamo-Auto Tiraspol | 18 | 4 | 3 | 11 | 14 | 38 | −24 | 15 | |
| 10 | Spicul Chișcăreni (R) | 18 | 3 | 5 | 10 | 14 | 35 | −21 | 14 | Descens a la Divizia A 2018 |

## Enllaços externs

* Web oficial de la FMF Arxivat 2017-04-20 a Wayback Machine.
# Cal Gabriel (la Vilella Baixa)

Cal Gabriel és una casa de la Vilella Baixa (Priorat) inclosa a l'Inventari del Patrimoni Arquitectònic de Catalunya.

## Descripció

Casa de planta baixa, pis i golfes. Té una porta adovellada i una finestra al primer pis amb un marc de fusta treballat, detall no gaire usual a la comarca. Les parets són de pedra i morter arrebossat.

## Història

Pertany al sector antic del poble que s'engrandí durant el segle xix passant cap el riu. Avui és habitada, tot el contrari del que és habitual, al cantó que mira al riu, quedant en desús la zona noble que dona al carrer major.

## Referències

* 1 2 «Cal Gabriel». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 29 agost 2018].

## Enllaços externs

* «Cal Gabriel». Mapa de recursos culturals. Diputació de Tarragona.
# Henarejos

Henarejos és un municipi de la província de Conca, a la comunitat autònoma de Castella-La Manxa.

## Demografia

Evolució demogràfica :
| 1991 | 1996 | 2001 | 2004 |
| 360 | 290 | 257 | 248 |

## Referències

* ↑ «Provincia de Guadalajara (España): Municipios & Localidades» (en castellà), 22-01-2021. [Consulta: 5 març 2021].
# Cooum

Cooum (Kuvam) és un riu de Tamil Nadu, que neix a Kavan a uns 70 km de Chennai. La seva fama deriva del fet que passa pel cor de la ciutat de Chennai, l'antiga Madras, desaiguant a la badia de Bengala. Actualment, com molts rius de l'Índia, està altament contaminat.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.